Þingræður haldnar á Alþingi Íslendinga



Við 2. umr. mæltist ég til þess við hæstv. atvmrh., sem mætti hér við lok umr., að hann við 3. umr. léti uppi við d., hvaða áhrif hann teldi, að þessi lagabreyt. hefði til hagsbóta fyrir neytendur. Við þessa umr. hefur komið í ljós, að árangurinn af þessari lagasetningu mundi vægast sagt verða harla lítill,. og því ástæðulaust að samþ. hana, nema grein væri gerð fyrir því, hvernig hún verkar í framkvæmdinni. Hæstv. atvmrh. hefur ekki talið ástæðu til að verða við þessari áskorun að að mæta hér og skýra þetta mál, og vil ég þess vegna leyfa mér án þess að fara um það fleiri orðum að bera fram svo hljóðandi rökst. dagskrá: „Þar sem gögn hafa eigi fengist fyrir því, að breyting sú, sem í frv. felst, muni bæta úr ágöllum þeim, sem eru á meðferð þess kjöts, sem selja á innanlands, né á annan hátt verða neytendum til hagsbóta, þá telur deildin ekki ástæðu til að samþykkja frv., en skorar á ríkisstjórn að endurskoða lagaákvæði um meðferð kjöts, þannig að til raunverulegra bóta verði fyrir neytendur, og tekur fyrir næsta mál á dagskrá.“

Forseti (StgrA): Mér hefur borizt rökst. dagskrá frá hv. 6. þm. Reykv., sem hann hefur nú lýst. Þessi dagskrá liggur þá einnig fyrir til umr.



Ég hef ekki til þessa blandað mér inn í þær umr., sem orðið hafa um þetta mál. Þær hafa verið talsverðar, en á síðasta fundi, sem frv. var til umr., var ég ekki viðstaddur og heyrði ekki ummæli hæstv. ráðh. Ég leit þannig á í n., þegar þetta mál var til umr. þar, að frv. væri frekar til bóta og sérstaklega væri mikið undir því komið, hvernig reglur n. setti samkv. þessari lagabreyt. Ef þær væru rækilegar og nákvæmar, hélt ég, að fást mundi flest af því, sem hv. 6. þm. Reykv. minntist á hér. Ég álít satt að segja, að að sumu leyti væri illa farið með þetta frv., ef það, sem er þó áreiðanlega að ýmsu leyti til bóta, er látið fara allt torleiðið hér á þingi, en á endamörkum vísað frá með rökst. dagskrá. Ég held, að miklu réttara væri að samþ. það, þó að því kynni að vera að einhverju leyti áfátt, og nota það, eftir því sem það mætti að gagni verða, en ef það reyndist, að rn. setti ekki nógu nákvæmar reglur, þá að taka málið upp aftur og endurbæta það eftir þörfum, og til þess yrði ég tilbúinn á næstu þingum, ef þess reyndist þörf. Þess vegna finnst mér ástæðulaust að vísa málinu nú frá með rökst. dagskrá, því að það er þó til bóta, og má alltaf endurbæta það síðar, ef það reyndist ekki fullnægjandi, eins og það er nú.



Ég get í sjálfu sér þakkað hv. þm. Dal., að hann skuli vera mér sammála, að málið eins og það er sé því nær þýðingarlaust.

Það sagði ég ekki

. Hæstv. ríkisstj. hefur ekki gert grein fyrir, hvernig málið mundi verða í framkvæmdinni, og því hef ég borið fram þessa rökst. dagskrá, en vil leyfa mér að bera fram varatill. Ég mun bera fram skrifl. brtt. þá, sem hv. 2. þm. N.-M. bar fram í Nd. og var felld þar, svo hljóðandi: „Gera skal eðlilegan mismun á verði kjötsins, bæði til framleiðenda og neytenda“.

Forseti ( StgrA) : Mér hefur borizt skrifl. brtt. frá hv. 6. þm. Reykv., sem hann hefur nú lýst. Þessi till. er of seint fram komin og skrifl. Þarf tvöföld afbrigði til þess, að hún megi komast hér að.



Ég hafði, áður en hv. 6. þm. Reykv. bar hér fram sína skrifl. brtt., samið brtt., sem ég vil lesa upp, með leyfi hæstv. forseta. Hún hljóðar svo: „Aftan við 1. gr. bætist nýr málsliður, svo hljóðandi: svo og um ráðstafanir til tryggingar því, að eðlilegur verðmunur sé gerður á tegundum og gæðaflokkum á kjöti í útsölu“. - Efnislega er till. mín sú sama og hjá hv. 6. þm. Reykv., en aðeins örlítill formsmunur á þeim. Ef till. mín yrði samþ., yrði síðasti málsliður á þessa leið: „Flokkun kjötsins skal vera nákvæm, og setur ráðuneytið að fengnum tillögum yfirkjötmatsmanna og nokkurra af helztu útflytjendum reglur um mat, frystingu, söltun og merkingu kjötsins og meðferð, svo og um ráðstafanir til tryggingar því, að eðlilegur verðmunur sé gerður á tegundum og gæðaflokkum kjötsins í útsölu“. Þá yrði þetta atriði eitt af þeim, sem ráðh. bæri að tryggja. Ég álít órétt, að mismunandi flokkar kjöts séu seldir sama verði, en merking kjöts er nú þannig, að ómögulegt er fyrir kaupendur að sjá, þegar um smásölu er að ræða, í hvaða flokki það kjöt er, sem þeir kaupa.

Forseti (StgrA): Mér hefur borizt skrifl. brtt. frá hv. 3. landsk. þm., sem hann hefur nú lýst. Brtt. er of seint fram komin og er þar að auki skrifl. Þarf tvöföld afbrigði til þess, að hún megi komast hér að.



Ég vil eingöngu lýsa yfir, að ég get að þessari till. fram kominni tekið mína skrifl. brtt. aftur. Ég get fallizt á, að hún sé fullt eins heppileg, þar sem till. samhljóða minni féll í Nd. Hins vegar held ég fast við rökst. dagskrána sem aðaltill.